text: Ученици мериха сили и умения в състезанието "Млад огнеборец" в Русе
  18 май 2018 / 13:37
  BOBSTH 13:37:31 18-05-2018
  PP1335BO.021
  Русе - "Млад огнеборец" - състезание
  Ученици мериха сили и умения
  "Млад огнеборец" в Русе
  Русе, 18 май /Мартин Пенев, БТА/
  Шест отбора от ученици мериха сили и умения в традиционното състезание "Млад огнеборец" в Русе.
  Директорът на противопожарната служба в крайдунавския град комисар Димитър Павлов обясни, че надпреварата включва правила, утвърдени от международната организация на пожарните и спасителните служби.
  Младите огнеборци се състезаваха в две дисциплини - "400 метра щафетно бягане с препятствия" и "Бойно разгръщане на състезателна пътека". Победителят - отборът от СУ "Св. Паисий Хилендарски" в град Сливо поле, ще участва в републиканското първенство, което ще се състои в началото на новата учебна година.
  Павлов обясни, че изключително много се разчита на работата с подрастващите и то най-вече с превантивна цел.
  "Мисля, че с годините постигаме резултати. Мога с радост да споделя, че понякога децата са по-добре подготвени в тежка нестандартна ситуация, отколкото възрастните хора", каза комисар Павлов.